史德修輓詞
作者：郭印
朝代：宋

paragraphs: 世道交相喪，古風邈悠悠。
真純化浮僞，士俗日以偷。
公生寂寥後，慨然跋前修。
奥學窮根柢，高文謝雕鎪。
壯歲拾科目，回翔四十秋。
孝弟可移官，所至人歌謳。
處巳務恬退，馳騖吾所羞。
臨民本慈惠，擊搏吾所咻。
俯仰無愧怍，言行何悔尤。
邦符與使節，異乎人之求。
可憐貪殘子，快意乏遠謀。
報應捷影響，坐致無邊愁。
儻如西方說，寧逭鐵圍囚。
不知公英靈，久矣清都遊。